**เหตุการณ์รถตู้สาธารณะถูกชนบนทางยกระดับอุตราภิมุข พ.ศ. 2553** เป็นอุบัติเหตุบนท้องถนน เกิดขึ้นในคืนวันที่ 27 ธันวาคม 2553 เมื่อรถยนต์นั่งส่วนบุคคล สีขาว ยี่ห้อฮอนด้า ซีวิค ขับโดย **อรชร เทพหัสดิน ณ อยุธยา** ชื่อเล่นว่า **แพรวา** อายุ 17 ปี แล่นมาด้วยความเร็ว พุ่งเข้าชนท้ายรถตู้สาธารณะ สีขาว ยี่ห้อโตโยต้า ไฮเอซ บนทางยกระดับอุตราภิมุขเส้นทางระหว่างมหาวิทยาลัยธรรมศาสตร์ ศูนย์รังสิต กับสถานีหมอชิต (สาย ต.118) ซึ่งมีผู้โดยสาร 14 คน ส่วนใหญ่เป็นนักศึกษาและบุคลากรของมหาวิทยาลัยธรรมศาสตร์และสำนักงานพัฒนาวิทยาศาสตร์และเทคโนโลยีแห่งชาติ เป็นเหตุให้รถตู้คันดังกล่าวฟาดกับขอบทางยกระดับอุตราภิมุขอย่างแรง มีผู้โดยสารกระเด็นออกจากรถ เบื้องต้นเสียชีวิต 8 คน บาดเจ็บอีก 6 คน ต่อมา ผู้บาดเจ็บเสียชีวิตลงอีก 1 คน รวมจำนวนผู้โดยสารเสียชีวิต 9 คน และบาดเจ็บ 5 คน ส่วนอรชร เทพหัสดิน ณ อยุธยา บาดเจ็บเล็กน้อย

อุบัติเหตุครั้งนี้สร้างกระแสวิพากษ์วิจารณ์ในด้านลบต่ออรชร เทพหัสดิน ณ อยุธยา อย่างกว้างขวางในสังคมออนไลน์ ขณะที่ชาวเน็ตบางกลุ่มเรียกร้องให้รัฐดำเนินกระบวนการยุติธรรมเกี่ยวกับอุบัติเหตุครั้งนี้อย่างโปร่งใสและเป็นกลาง อีกทั้งยังส่งผลให้รัฐพิจารณาออกกฎระเบียบบังคับให้ผู้โดยสารรถสาธารณะต้องคาดเข็มขัดนิรภัยทุกคนด้วย

สำหรับคดีอาญา ศาลเยาวชนและครอบครัวกลางสั่งโทษจำคุกให้รอลงอาญา 3 ปี คุมประพฤติ 3 ปี และห้ามขับรถจนอายุ 25 ปีบริบูรณ์ ส่วนคดีแพ่ง ศาลฎีกาสั่งให้ชดใช้รวมประมาณ 26 ล้านบาท

เดือนกรกฎาคม 2562 เหตุการณ์ดังกล่าวกลับมามีชื่อเสียงอีกครั้ง หลังญาติผู้เสียชีวิตไปออกรายการ "ถามตรง ๆ กับ จอมขวัญ หลาวเพ็ชร์" และว่า พวกตนยังไม่ได้รับการช่วยเหลือเยียวยาจากผู้ก่อเหตุ

วันที่ 6 สิงหาคม 2562 เวลา 09.00 น. นายเดชา กิตติวิทยานันท์ ทนายความ พร้อม หนุ่ม กรรชัย กำเนิดพลอย ผู้รับมอบอำนาจจากครอบ ครอบครัวนางสาวแพรวา  เทพหัสดิน ณ อยุธยา นำแคชเชียร์เช็คจำนวน 41,755,050.79 บาท พร้อมเงินค่าทำเนียบศาล 20,000 บาท มาวางต่อศาลแพ่ง ถ.รัชดา  ตามคำพิพากษาศาลฎีกา เพื่อชดใช้ค่าเสียหายแก่ครอบครัวผู้ประสบเหตุ จากอุบัติเหตุเมื่อปี 2553 กรรชัย เปิดเผยว่าเพื่อให้เรื่องนี้ได้จบสิ้น เนื่องจากคดีมีความยืดเยื้อมานานมาก สมควรแก่การเวลาที่ญาติฝั่งผู้เสียหาย ทั้งผู้เสียชีวิตและได้รับบาดเจ็บได้รับการเยียวยา ก่อนหน้านี้ตนเองได้รับโฉนดมาจากครอบครัวของแพรวา เพื่อเป็นตัวกลางในการจำหน่ายแต่กก็ติดขัดเรื่อยมา กระทั่งครอบครัวแพรวาตัดสินใจยืมเงินจากญาติพี่-น้อง จนได้ตามจำนวนกว่า 41 ล้านบาทนำมากับศาลในวันนี้ แต่ยังขาดเงินอีกว่า 8 แสนบาทเนื่องจากเข้าใจตัวเลขคาดเคลื่อน ซึ่งภายใน 2-3 วันนี้จะนำเงินมาวางเพิ่มเติมให้ครบ ยืนวันทุกอย่างจะดำเนินการเสร็จสิ้นภายในวันที่ 28 สิงหาคม ส่วนสาเหตุที่ก่อนหน้านี้ครอบครัวแพรวาไม่ใช้วิธีการกู้ยืมเงินเพื่อเยียวค่าเสียหายเนื่องจากเป็นเรื่องของกระบวนการทางกฎหมายที่อยู่ในช่วงต่อสู้ทางคดีทำให้ตัวเลขของเงินเยียวยาของแต่ละศาลไม่เท่ากัน โดยข่าวหลายสำนักได้เผนแพร่ข่าวโดยประมาณว่าทางครอบครัวนางสาวแพรวา เทพหัสดิน ณ อยุธยาประกาศขายที่ดินเพื่อหาเงินมาชดใช้ค่าเสียหายแต่เนื่องจากที่ดินมีมูลค่าสูงจึงหาคนมาซื้อยากทำให้คดีต้องยืดเยื้อและเป็นที่กังขาของสังคมมาหลายปี

การชน
-----

วันที่ 27 ธันวาคม 2553 ราว 21:00 นาฬิกา รถคันข้างต้นได้รับผู้โดยสาร 14 คนจากมหาวิทยาลัยธรรมศาสตร์ ศูนย์รังสิต ตำบลคลองหนึ่ง อำเภอคลองหลวง จังหวัดปทุมธานี ส่วนใหญ่เป็นนักศึกษาและบุคลากรของมหาวิทยาลัยธรรมศาสตร์ และสำนักงานพัฒนาวิทยาศาสตร์และเทคโนโลยีแห่งชาติ ที่เลิกเรียนและเลิกงานจะกลับบ้านก่อนวันหยุดยาวช่วงขึ้นปีใหม่ ปลายทางของรถตู้คือสถานีหมอชิต เขตจตุจักร กรุงเทพมหานคร

ครั้นมาถึงทางยกระดับอุตราภิมุข ซึ่งอยู่สูง 20 เมตรเหนือทางหลวงแผ่นดินหมายเลข 31 บริเวณหน้ามหาวิทยาลัยเกษตรศาสตร์ ติดต่อกับสำนักงานปรมาณูเพื่อสันติ และบริษัทยาคูลท์ (ประเทศไทย) จำกัด แขวงลาดยาว เขตจตุจักร กรุงเทพมหานคร รถยนต์นั่งส่วนบุคคลของอรชร เทพหัสดิน ณ อยุธยา ได้วิ่งมาด้วยความเร็ว พุ่งเข้าชนท้ายรถตู้ รถตู้จึงเสียหลัก พลิกคว่ำไปชนขอบกั้นคอนกรีตของทางยกระดับอุตราภิมุข และฟาดกับเสาไฟฟ้า ก่อนคว่ำลงกับพื้นในลักษณะตะแคง กระจกแตก และประตูเปิดออก แรงเหวี่ยงส่งผลให้ผู้โดยสารบางส่วนกระเด็นจากรถ กระแทกพื้นทางหลวงแผ่นดินหมายเลข 31 บางส่วนปลิวตกลงคลองของมหาวิทยาลัยเกษตรศาสตร์ มี 1 คนกระเด็นไปกระแทกสะพานลอยใต้ทางยกระดับอุตราภิมุขเสียชีวิตและศพเกี่ยวห้อยอยู่ ณ ที่นั้น ขณะที่อีกส่วนคาอยู่ในรถตู้

เวลา 21:41 นาฬิกา พันตำรวจโท ฉัตรชัย เอี่ยมอ่อง สารวัตรสืบสวนสอบสวน สถานีตำรวจนครบาลวิภาวดีรังสิต รับรายงานเหตุ จึงนำกำลังไปตรวจสอบ และสั่งปิดการจราจรบนทางยกระดับอุตราภิมุข ตลอดจนบริเวณทางคู่ขนานขาเข้าทางหลวงแผ่นดินหมายเลข 31 ตั้งแต่หน้าบริษัทยาคูลท์ ไปจนถึงสี่แยกบางเขน บนทางยกระดับอุตราภิมุข เขาพบรถรรถยนต์นั่งส่วนบุคคลของอรชร เทพหัสดิน ณ อยุธยา จอดอยู่กลางถนน หน้ารถพังยับเยิน และล้อหลุด ส่วนอรชร เทพหัสดิน ณ อยุธยา พิงขอบทางยกระดับอุตราภิมุข ใช้แบล็กเบอร์รีอยู่ข้าง ๆ และพบรถตู้ที่ประสบเหตุ กำลังพลิกคว่ำ สภาพท้ายรถพังยับเยิน นอกจากนี้ เขายังพบศพกระจายเกลื่อนอยู่บนทางคู่ขนาน ตั้งแต่หน้าหน้าสำนักงานปรมาณูเพื่อสันติ มาถึงประตูทางเข้ามหาวิทยาลัยเกษตรศาสตร์ นับได้ทั้งหมด 8 ศพ ส่วนผู้บาดเจ็บมี 7 คน รวมอรชร เทพหัสดิน ณ อยุธยา ด้วยแล้ว เจ้าหน้าที่และพลเมืองดีได้ช่วยกันนำส่งโรงพยาบาลวิภาวดีที่อยู่ใกล้เคียง ต่อมา จันจิรา ซิมกระโทก ผู้บาดเจ็บ ตายลงอีก 1 จำนวนผู้ประสบเหตุจึงเปลี่ยนแปลงเป็น เสียชีวิต 9 คน บาดเจ็บ 6 คน

เมื่อทราบข่าวแล้ว ค่ำวันนั้น นักศึกษาและอาจารย์จำนวนหนึ่งของมหาวิทยาลัยธรรมศาสตร์ ซึ่งรวมถึงปริญญา เทวานฤมิตรกุล รองอธิการบดีมหาวิทยาลัยธรรมศาสตร์ ได้เดินทางเข้าเยี่ยมผู้บาดเจ็บที่โรงพยาบาลวิภาวดี และเวลาเดียวกัน เจ้าหน้าที่จากกรมทางหลวงก็ทำความสะอาดพื้นที่เกิดเหตุ ครั้นวันรุ่งขึ้น เวลา 11:00 นาฬิกา พลโท พร้อมพงศ์ พีระบูล ผู้อำนวยการโรงพยาบาลวิภาวดี แถลงข่าวว่า ให้ส่งผู้บาดเจ็บที่เป็นนักศึกษาและบุคลากรของมหาวิทยาลัยธรรมศาสตร์ไปรักษาต่อที่โรงพยาบาลธรรมศาสตร์เฉลิมพระเกียรติได้ ผู้บาดเจ็บส่วนใหญ่อาการสาหัสและต้องรักษาพยาบาลด้วยการผ่าตัด ส่วนอรชร เทพหัสดิน ณ อยุธยา เพียงปากและข้อศอกแตก แพทย์รักษาพยาบาลแล้วก็ให้กลับได้ บ่ายวันเดียวกัน ที่สถาบันนิติเวชวิทยา โรงพยาบาลตำรวจ สำนักงานตำรวจแห่งชาติ ญาติมิตรของผู้เสียชีวิตทั้ง 8 ทยอยเดินทางมารับศพไปจัดการต่อไป

ผู้ประสบเหตุ
------------

### ผู้เสียชีวิต

| ลำดับที่ | ชื่อ | อายุ (ปี) | อาชีพ หรือความเกี่ยวข้องในเหตุการณ์ | สาเหตุการเสียชีวิต |
| --- | --- | --- | --- | --- |
| 1. | เกียรติมันต์ รอดอารีย์ | 23 | นักศึกษา สถาบันเทคโนโลยีแมสซาชูเซตส์​ |  |
| 2. | จันจิรา ซิมกระโทก | 22 | นักศึกษาชั้นปีที่ 4 คณะสาธารณสุขศาสตร์ มหาวิทยาลัยธรรมศาสตร์ | • เดิมบาดเจ็บ กระดูกหักเกือบทั้งตัว โดยเฉพาะที่เชิงกราน ทรวงอก และซี่โครงซ้าย ศีรษะยังถูกกระแทก สมองบวมมาก และไม่รู้สึกตัว • ต้องผ่าตัดสมอง ให้เลือด และใส่เครื่องช่วยหายใจ อยู่หน่วยอภิบาล แพทย์แถลงว่าเป็นตายมีโอกาสเท่ากัน• ต่อมาเสียชีวิตในวันที่ 30 ธันวาคม 2553 |
| 3. | ตรอง สุดธนกิจ | 24 | รัฐศาสตรบัณฑิต มหาวิทยาลัยธรรมศาสตร์ |  |
| 4. | นฤมล ปิตตาทะนัง | 38 | คนขับรถตู้คันประสบเหตุ |  |
| 5. | ปรัชญา คันธา | 21 | นักศึกษาชั้นปีที่ 3 คณะเศรษฐศาสตร์ มหาวิทยาลัยธรรมศาสตร์ |  |
| 6. | ภิญโญ จินันทุยา | 34 | ผู้ช่วยคณบดีฝ่ายบริหารจัดการเทคโนโลยีและสารสนเทศ คณะสถาปัตยกรรมศาสตร์และการผังเมือง มหาวิทยาลัยธรรมศาสตร์ |  |
| 7. | ศาสตรา เช้าเที่ยง | 33 | นักวิจัย ศูนย์พันธุวิศวกรรมและเทคโนโลยีชีวภาพแห่งชาติ สำนักงานพัฒนาวิทยาศาสตร์และเทคโนโลยีแห่งชาติ | หนังสือพิมพ์ไทยรัฐพรรณนาสภาพศพของเขาว่า "...ค้างอยู่บนสะพานลอยคนข้าม สภาพกะโหลกศีรษะเปิด เศษสมองร่วงไหลหล่นลงมาบนพื้นถนน เจ้าหน้าที่กู้ภัยต้องใช้เชือกผูกไว้ กันร่างไร้วิญญาณร่วงหล่นลงมา..." |
| 8. | สุดาวดี นิลวรรณ | 20 | นักศึกษาชั้นปีที่ 3 คณะนิติศาสตร์ มหาวิทยาลัยธรรมศาสตร์ |  |
| 9. | อุกฤษฎ์ รัตนโฉมศรี | 30 | ผู้ช่วยนักวิจัย ศูนย์พันธุวิศวกรรมและเทคโนโลยีชีวภาพแห่งชาติ สำนักงานพัฒนาวิทยาศาสตร์และเทคโนโลยีแห่งชาติ |  |

### ผู้บาดเจ็บ

| ลำดับที่ | ชื่อ | อายุ (ปี) | อาชีพ หรือความเกี่ยวข้องในเหตุการณ์ | อาการเจ็บ |
| --- | --- | --- | --- | --- |
| 1. | กันณภัส ปัญญาประเสริฐ | 23 | นักศึกษาชั้นปีที่ 4 คณะวิทยาศาสตร์และเทคโนโลยี มหาวิทยาลัยธรรมศาสตร์ | • มีบาดแผลทั่วกาย และปวดหลัง ส่งต่อยังโรงพยาบาลธรรมศาสตร์เฉลิมพระเกียรติ • บาดแผลตกสะเก็ดและดีขึ้นตามลำดับ ต้องเข้าเฝือกที่ขาขวา แพทย์ให้รักษาตัวอย่างน้อย 6 สัปดาห์ ก่อนให้ทำกายภาพบำบัด และหัดเดิน |
| 2. | มูฮัมหมัด ชารีฟ หรือ โมฮัมเหม็ด ซาคีป | 31 | นักศึกษาสถาบันเทคโนโลยีแห่งเอเชีย | • มีแผลที่เท้าและเข่า นิ้วก้อยเท้าแตก กระดูกที่เข่าขวาซ้อนทับกัน • เอกซเรย์กระดูก ผ่าตัดรักษา ดึงกระดูกคืนเดิม แต่ยังไม่สามารถเดินได้ ต้องใช้ไม้ค้ำยันประมาณ 25 วัน จึงเข้าสู่ภาวะปรกติ |
| 3. | วรัญญู เกตุชู | 20 | นักศึกษาชั้นปีที่ 3 คณะสังคมสงเคราะห์ศาสตร์ และเลขาธิการองค์การนักศึกษา มหาวิทยาลัยธรรมศาสตร์ | • ไหปลาร้าซ้ายหัก หัวเข่าแตก ผ่าตัดรักษา และส่งต่อยังโรงพยาบาลธรรมศาสตร์เฉลิมพระเกียรติ • เข้าเฝือกที่เข่าซ้าย แพทย์ให้หัดเดินใหม่ |
| 4. | วิศรุต พลสิทธิ์ | 35 | ผู้ช่วยนักวิจัย ศูนย์เทคโนโลยีอิเล็กทรอนิกส์และคอมพิวเตอร์แห่งชาติ สำนักงานพัฒนาวิทยาศาสตร์และเทคโนโลยีแห่งชาติ | ปวด และมีแผลถลอกตามตัว ปฐมพยาบาล แล้วให้กลับได้ |
| 5. | สุนทร ปิตตาทะนัง | 44 | สามีของคนขับรถตู้ | หัวแตก หัวไหล่ซ้ายเคลื่อน เย็บแผลและรักษาให้ และปลอดภัยแล้ว |
| 6. | อรชร เทพหัสดิน ณ อยุธยา | 17 | คนขับรถยนต์นั่งส่วนบุคคลผู้ก่อเหตุ | ปากและข้อศอกแตก รักษาพยาบาลแล้ว ให้กลับได้ในวันที่ 28 ธันวาคม 2553 |
|

### สถิติ

ผู้ประสบเหตุทั้งหมดสิบห้าคน ซึ่งรวม อรชร เทพหัสดิน ณ อยุธยาแล้ว หาก


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| * **แบ่งตามเพศ** จะได้

|  |  |
| --- | --- |
| ผู้เสียชีวิต | ผู้บาดเจ็บ |
| ชาย | หญิง | ชาย | หญิง |
| 4 คน | 5 คน | 3 คน | 3 คน |
| รวมผู้เสียชีวิต | รวมผู้บาดเจ็บ |
| 9 คน | 6 คน |

 | * **แบ่งตามสังกัด** จะได้

|  |  |
| --- | --- |
| มหาวิทยาลัยธรรมศาสตร์ | 8 คน |
| สำนักงานพัฒนาวิทยาศาสตร์และเทคโนโลยีแห่งชาติ | 4 คน |
| อื่น ๆ | 3 คน |

 | * **แบ่งตามอาชีพ** จะได้

|  |  |
| --- | --- |
| นักศึกษา | 7 คน |
| อาจารย์ | 1 คน |
| นักวิทยาศาสตร์ และนักวิจัย | 4 คน |
| อื่น ๆ | 3 คน |

  |

การสอบสวนและดำเนินคดี
---------------------

วันที่ 28 ธันวาคม 2553 เวลา 10:00 นาฬิกา พันตำรวจโท ฉัตรชัย เอี่ยมอ่อง แถลงข่าวว่า เบื้องต้น ได้ตรวจสอบกล้องวงจรปิด พบว่าสามารถบันทึกภาพช่วงที่เกิดเหตุได้ โดยปรากฏว่า

> ...รถตู้วิ่งอยู่เลนกลางด้วยความเร็วประมาณแปดสิบ กิโลเมตรต่อชั่วโมง รถเก๋งซีวิควิ่งตามหลังมาด้วยความเร็วสูง แล้วเกิดเปลี่ยนเลน [ช่องทาง] ไปทางขวากะทันหัน ทำให้ด้านหน้ารถเก๋งชนท้ายขวาของรถตู้อย่างแรง...รถตู้หมุนหัวรถหันไปทาง ด้านซ้าย...รถเก๋งซึ่งเสียหลักก็หมุนเช่นกัน ส่งผลให้ด้านข้างขวาของรถเก๋งกระแทกซ้ำเข้าไปที่ด้านซ้ายของรถตู้อย่างจัง ผลจากการชนซ้ำทำให้รถตู้กระแทกเข้าไปที่ขอบปูนอย่างรุนแรง จนด้านหน้าของรถตู้ฉีกขาด ทำให้ผู้โดยสารที่อยู่ภายในหลุดกระเด็นออกมา...ช่วงระยะเวลาที่เกิดเหตุนั้น รวมเพียงแค่ห้าถึงหกวินาทีเท่านั้น...
> 
> 

ภาพยังปรากฏอีกว่า เมื่อรถตู้ถูกชน มีจังหวะหนึ่งผู้โดยสารกระเด็นออกจากรถตู้ขึ้นสู่อากาศกว่าเจ็ดสิบเมตร

พันตำรวจโท ฉัตรชัย เอี่ยมอ่อง ระบุด้วยว่า สอบสวนอรชร เทพหัสดิน ณ อยุธยา ผู้ก่อเหตุ เบื้องต้นแล้ว พบว่าเป็นบุตรของ พันเอก รัฐชัย เทพหัสดิน ณ อยุธยา, เป็นน้องสาวของ ณัฏฐ์ เทพหัสดิน ณ อยุธยา นักแสดงวัยรุ่น กับทั้งเป็นหลานของ วรัญญู เทพหัสดิน ณ อยุธยา อดีตสมาชิกสภาผู้แทนราษฎร พรรคไทยรักไทย และ กนก เทพหัสดิน ณ อยุธยา เจ้าของนิคมอุตสาหกรรมนวนคร จังหวัดปทุมธานี เนื่องจากอรชร เทพหัสดิน ณ อยุธยา มีอายุเพียงสิบเจ็ดปี ย่อมปรากฏชัดว่า ขับรถโดยไม่มีใบอนุญาตขับขี่รถยนต์ ซึ่งจะออกให้สำหรับบุคคลอายุสิบแปดปีขึ้นไปเท่านั้น แต่เด็กอายุสิบเจ็ดปี ตามประมวลกฎหมายอาญา มาตรา 75 แล้ว ไม่อาจรับโทษได้เต็มที่ เขาจึงตัดสินใจยังไม่แจ้งข้อกล่าวหาแก่เธอในเวลานี้ แต่จะเชิญผู้เชี่ยวชาญจากศูนย์วิจัยพัฒนาการจราจร มหาวิทยาลัยเทคโนโลยีพระจอมเกล้าธนบุรี และจากศูนย์ความปลอดภัย กระทรวงคมนาคม มาร่วมหาปัจจัยในเชิงลึกของเหตุการณ์นี้เพื่อปฏิบัติการสอบสวนตามกฎหมายเสียก่อน

โอกาสเดียวกัน พลตำรวจตรี ภาณุ เกิดลาภผล รองผู้บัญชาการตำรวจนครบาล ด้านการจราจร ว่า เขาได้ดูภาพจากกล้องวงจรปิดแล้วเช่นกัน พบว่ารถยนต์นั่งส่วนบุคคลของอรชร เทพหัสดิน ณ อยุธยา ขับมาชนรถตู้อย่างกระชั้น โดยเขาใช้คำว่า "สะกิดรถตู้ให้เสียหลัก" ขณะที่สมบัติ วงศ์กำแหง โฆษกสภาทนายความ ว่า "...คนขับรถตู้มีความผิดชัดเจนอยู่แล้ว แต่คนขับเสียชีวิตด้านอาญาไม่ต้องรับผิดชอบ แต่ทางแพ่งยังคงต้องรับผิดชอบ โดยผู้เสียหายหรือญาติสามารถฟ้องร้องจากเจ้าของรถตู้ หรือถ้าผู้ตายเป็นเจ้าของก็สามารถฟ้องร้องนำทรัพย์สินมาชดใช้เป็นค่าเสียหาย ได้ ส่วนรถเก๋งก็ต้องรับผิดชอบด้วยเหมือนกัน แต่จะต้องรับผิดชอบทั้งอาญาและแพ่ง..." เรื่องนี้กลายเป็นประเด็นหนึ่งที่ได้รับการวิพากษ์วิจารณ์เป็นอันมากในสังคม ออนไลน์

วันที่ 30 ธันวาคม 2553 พลตำรวจตรี อำนวย นิ่มมะโน รองผู้บัญชาการตำรวจนครบาล ว่า เจ้าพนักงานตำรวจได้หมายเรียกอรชร เทพหัสดิน ณ อยุธยา ให้มาที่สถานีตำรวจนครบาลวิภาวดีในวันที่ 5 มกราคม 2554 เวลา 12.00 น. เพื่อถามปากคำ หากไม่มาตามหมาย ก็จะขอให้ศาลหมายจับต่อไป และที่มีข่าวว่า อรชร เทพหัสดิน ณ อยุธยาเตรียมหลบหนีออกนอกประเทศนั้น ทางตำรวจได้ประสานกับตำรวจตรวจคนเข้าเมืองประจำทุกจุดผ่านแดนให้เตรียมสะกัดไว้แล้ว เขายังสำทับด้วยว่า เตรียมตั้งข้อกล่าวหาอรชร เทพหัสดิน ณ อยุธยา ว่ากระทำการโดยประมาทเป็นเหตุให้ผู้อื่นถึงแก่ชีวิตและบาดเจ็บ และขับขี่รถยนต์ โดยไม่มีใบอนุญาตขับขี่

วันที่ 1 มกราคม 2554 อรชร เทพหัสดิน ณ อยุธยา ลงลายมือชื่อรับทราบหมายเรียก หลังถามปากคำแล้ว เจ้าพนักงานตำรวจส่งอรชร เทพหัสดิน ณ อยุธยา ไปให้สถานพินิจและคุ้มครองเด็กและเยาวชนควบคุมตัวต่อ ให้บิดามารดาขอสถานพินิจและคุ้มครองเด็กและเยาวชนปล่อยเธอชั่วคราวเอง

วันที่ 31 สิงหาคม 2555 ศาลเยาวชนและครอบครัวกลาง สนามหลวง อ่านคำพิพากษาคดีหมายเลขดำที่ 1233/2554 ลงโทษจำคุกจำเลยในความผิดฐานขับรถประมาทเป็นเหตุให้ผู้อื่นถึงแก่ความตายและทำให้ทรัพย์สินเสียหายเป็นเวลา 3 ปี คำให้การในชั้นพิจารณาเป็นประโยชน์ลดโทษให้ 1 ใน 3 คงจำคุกเป็นเวลา 2 ปี โทษจำคุกให้รอลงอาญาเป็นเวลา 3 ปี คุมประพฤติจำเลย 3 ปี และให้รายงานตัวทุก 3 เดือน ให้ทำงานบริการสังคมโดยการดูแลผู้ป่วยจากอุบัติเหตุเป็นเวลา 48 ชั่วโมง และห้ามจำเลยขับรถยนต์จนกว่าจะมีอายุครบ 25 ปีบริบูรณ์ ส่วนความผิดฐานใช้โทรศัพท์ขณะขับรถ ศาลพิพากษายกฟ้อง เนื่องจากไม่สามารถนำสืบได้ว่าจำเลยใช้โทรศัพท์จริงหรือไม่ เพราะอยู่ในรถ

การตอบสนอง
----------

### การตอบสนองในสังคมออนไลน์

อุบัติเหตุครั้งนี้ กลายเป็นประเด็นสนทนาเป็นอันมากในสังคมออนไลน์ ผู้ใช้อินเทอร์เน็ตส่วนใหญ่พยายามค้นหาประวัติของอรชร เทพหัสดิน ณ อยุธยา และส่วนใหญ่แสดงความคิดเห็นเชิงลบ รุมประณามการที่อรชร เทพหัสดิน ณ อยุธยา ขับรถโดยประมาทและในวัยสิบเจ็ดปีเท่านั้น ตลอดจนกรณีที่เจ้าพนักงานตำรวจไม่ดำเนินคดี ต่างก็คาดเดากันว่า เนื่องจากอรชร เทพหัสดิน ณ อยุธยา เป็นลูกหลานราชสกุลเทพหัสดิน ณ อยุธยา จึงหลุดพ้นคดีได้ มีผู้ตั้งกระทู้ในเว็บไซต์ และตั้งหัวข้อสนทนา เป็นหลายประการ อาทิ ในพันทิปดอตคอม มีหัวข้อว่า "ขอประณามการกระทำคุณแพรวา และครอบครัว", "ตกลงใครเป็นคนขับชนกันแน่...รถตู้โดนซีวิคชนท้าย คนตกทางด่วน ตายเกลื่อน" และ "มาดูหลังภาพรถเก๋งและคนขับหลังจากเกิดเหตุการณ์" เป็นต้น อีกประเด็นหนึ่งที่ได้รับการวิพากษ์วิจารณ์มาก คือ กรณีที่สมบัติ วงศ์กำแหง โฆษกสภาทนายความ แถลงว่าคนขับรถตู้ต้องรับผิดทั้งทางแพ่งและทางอาญานั้น มีผู้แสดงความคิดว่า "นายสมบัติ วงศ์กำแหง มึงดูภาพจากล้องหรือยัง ถ้ามึงขับมาดี ๆ ไม่เร็ว ขับปรกติ แล้วรถมาชนตูดมึง รถมึงหมุน ลูกมึงกระเด็นมาตายนอกรถ มึงว่ามึงผิดไหม แล้วมึงต้องจ่ายค่าเสียหายรถที่ขับมาชนตูดมึงไหม...." เป็นอาทิ

ส่วนประชาคมธรรมศาสตร์บนเฟซบุ๊ก แสดงความคิดเห็นทำนองเรียกร้องความยุติธรรมให้แก่ผู้ตายซึ่งเป็นเพื่อนและอาจารย์ร่วมมหาวิทยาลัย และประสงค์ให้ตำรวจไทยกล้าหาญทำสิ่งที่ถูกต้อง ไม่เกรงกลัวอิทธิพลของราชสกุล บางคนว่า "มันช่างตลกร้าย นักกฎหมายแท้ ๆ ที่ตาย แต่คนชนกลับหลุดรอดกฎหมายไปได้...", "เด็กผู้หญิงอายุสิบเจ็ด ไม่มีใบขับขี่ ขับรถเก๋งบนทางด่วนด้วยความเร็วสูงตอนสี่ทุ่ม ผู้ปกครองปล่อยมาได้อย่างไร" และ "เด็กไม่ได้ตั้งใจ แต่มีคนเจ็บคนตายนะ เด็กควรขอโทษ พ่อแม่ครอบครัวเด็กมีฐานะ น่าจะแสดงความรับผิดชอบหรือแสดงถึงน้ำใจและความรู้สึกเสียใจต่อการกระทำของเด็กสักนิด" เป็นต้น

การสกัดกั้นการเข้าถึง โดย กระทรวงเทคโนโลยีสารสนเทศและการสื่อสาร
นอกจากนี้ ในเว็บบล็อกดรามา-แอดดิกต์ดอตคอม มีการเผยแพร่บทความเรื่อง "[รายงานพิเศษ]ไฮโซแปดศพ!!" นำเสนอข้อมูลข่าวสารเชิงวิพากษ์เกี่ยวกับการปฏิบัติหน้าที่ของสื่อมวลชนไทยที่ไม่เป็นกลางและเชื่อถือได้น้อย และเกี่ยวกับอรชร เทพหัสดิน ณ อยุธยา เอง ส่วนในเฟซบุ๊กก็มีการตั้งโครงการ "มั่นใจว่าคนไทยเกินล้านคนไม่พอใจ แพรวา (อรชร) เทพหัสดิน ณ อยุธยา" มีชาวเฟซบุ๊กจำนวนมากเข้าได้ไปสนทนาในทางด่าว่าอรชร เทพหัสดิน ณ อยุธยา เป็นข้อหยาบคายต่าง ๆ ซึ่งซีเอ็นเอ็นรายงานว่า ภายในยี่สิบสี่ชั่วโมง โครงการดังกล่าวก็มีผู้เข้าเป็นสมาชิกถึงหนึ่งแสนแปดหมื่นคน และในเช้าวันที่ 29 ธันวาคม 2553 มีนักเลงคอมพิวเตอร์เจาะเข้าไปในเว็บไซต์ "ราชสกุลเทพหัสดิน ณ อยุธยา" แล้วเปลี่ยนแปลงรายละเอียดเกี่ยวกับอรชร เทพหัสดิน ณ อยุธยา เป็นว่า "ฆาตกรแพรวา เทพหัสดิน ณ วิภาวดี เก้าศพ" แต่ไม่ช้า เหล่าเว็บไซต์ที่กล่าวมาก็ถูกกระทรวงเทคโนโลยีสารสนเทศและการสื่อสารสกัดกั้นการเข้าถึง โดยเปลี่ยนทางไปยังหน้า "118.175.8.61 เก็บถาวร 2010-12-04 ที่ เวย์แบ็กแมชชีน" อันปรากฏข้อความว่า "การเข้าถึงข้อมูลดังกล่าวนี้ ถูกระงับชั่วคราว โดยอาศัยอำนาจตามพระราชกำหนดการบริหารราชการในสถานการณ์ฉุกเฉิน พ.ศ. 2548 ตามคำสั่งของศูนย์อำนวยการแก้ไขสถานการณ์ฉุกเฉิน" แม้อันที่จริง ศูนย์อำนวยการแก้ไขสถานการณ์ฉุกเฉินจะสิ้นสุดลงเมื่อราวหนึ่งสัปดาห์ก่อนแล้วก็ตาม เหตุการณ์นี้ยิ่งทำให้ชาวไซเบอร์ส่วนหนึ่งกล่าวหาว่า เจ้าหน้าที่บ้านเมืองไม่กล้าดำเนินคดีกับคนผิด หากแต่ช่วยปกป้องเพราะเห็นแก่ราชสกุล บ้างก็กล่าวหาว่าเจ้าหน้าที่รัฐถูกอิทธิพลครอบงำ

อย่างไรก็ดี มีสมาชิกอีกกลุ่มในสังคมออนไลน์เชิญชวนให้เพื่อนสมาชิกหมั่นใช้วิจารณญาณ และระงับสติอารมณ์ บางคนแสดงความคิดเห็นว่า "เรื่องนี้สะท้อนให้เห็นว่า คนไทยจำนวนหนึ่ง จะมากน้อยไม่รู้ มีความเก็บกดทางความคิดและอารมณ์ โดยเฉพาะในประเด็นความไม่ทัดเทียมกันในสังคมที่มีให้เห็นอย่างดาษดื่น" และ "...คนส่วนใหญ่มีการศึกษาและเข้าถึงข่าวสาร แต่กลับใช้อารมณ์ตัดสินและแต่งเติม" เป็นต้น

เวลา 19:00 นาฬิกาของวันเดียวกัน ชาวเฟซบุ๊กจากโครงการ "มั่นใจว่าคนไทยเกินล้านคนไม่พอใจ แพรวา (อรชร) เทพหัสดิน ณ อยุธยา" ข้างต้น ราวห้าสิบคน นัดรวมตัวกันและเดินเท้าจากหน้าโรงพยาบาลวิภาวดี ไปยังทางหลวงแผ่นดินหมายเลข 31 ใต้ทางยกระดับอุตราภิมุขจุดเกิดเหตุ แล้วจุดเทียนไว้อาลัยแก่ผู้ตาย ทั้งกล่าวด้วยว่าจะจัดกิจกรรมเช่นนี้ต่อไปจนกว่าอรชร เทพหัสดิน ณ อยุธยาจะได้รับการลงโทษตามกฎหมาย มีรายงานข่าวว่า ประชาชนที่ผ่านไปมาหยุดดูด้วยความสนใจ

วันที่ 30 ธันวาคม 2553 พลตำรวจตรีประวุฒิ ถาวรศิริ โฆษกสำนักงานตำรวจแห่งชาติ เตือนชาวไซเบอร์ให้ระมัดระมัดในการวิพากษ์วิจารณ์เหตุการณ์ เพราะอาจเป็นความผิดฐานหมิ่นประมาทโดยการโฆษณาได้ เนื่องจากขณะนั้น อรชร เทพหัสดิน ณ อยุธยา ยังไม่มีสถานะเป็นผู้ถูกกล่าวหาในคดีอาญา

อนึ่ง สถิติจากกูเกิลเจาะลึกการค้นหา เมื่อวันที่ 2 มกราคม 2554 ยังพบว่า ในช่วงปลายปี 2553 ถึงวันดังกล่าว คำสำคัญที่เกี่ยวกับอรชร เทพหัสดิน ณ อยุธยา อาทิ "อรชร เทพหัสดิน," "เทพหัสดิน ณ อยุธยา," "แพรวา อรชร" และ "น.ส.อรชร" ได้รับความนิยมใช้ค้นหาในกูเกิลมากถึงร้อยละร้อย ขณะที่คำสำคัญอย่าง "ข่าวอรชร เทพหัสดิน," "ชนรถตู้," "น.ส.อรชร," "ประวัติอรชร เทพหัสดิน" และ "แพรวา" เป็นต้น กำลังได้รับความนิยมใช้มากขึ้นโดยลำดับ ขนาดที่กูเกิลเจาะลึกการค้นหากล่าวว่าเป็น "ดาวรุ่งพุ่งแรง"

### การตอบสนองจากรัฐ

ประกาศมหาวิทยาลัยธรรมศาสตร์ ที่ออกควบคุมการให้บริการรถตู้ทันทีหลังเหตุการณ์ครั้งนี้
วันที่ 28 ธันวาคม 2553 มหาวิทยาลัยธรรมศาสตร์ได้ออก "ประกาศมหาวิทยาลัยธรรมศาสตร์ เรื่อง ข้อกำหนดในการให้บริการรถตู้โดยสารที่มีสถานีรับส่งผู้โดยในมหาวิทยาลัยธรรมศาสตร์ ลงวันที่ 28 ธันวาคม 2553" สาระสำคัญเป็นข้อกำหนดให้ผู้ให้บริการรถตู้ที่มหาวิทยาลัยธรรมศาสตร์ต้องจัดให้ผู้โดยสารทุกคนคาดเข็มขัดนิรภัย ถ้ามีผู้โดยสารไม่คาด ห้ามออกรถเป็นอันขาด กับทั้งกำหนดความเร็วรถและเส้นทางของรถ ห้ามพนักงานที่เมา เมาค้าง อ่อนเพลีย หรือไม่พร้อมทำหน้าที่ เช่น เพิ่งหายป่วย หรืออดนอน ขับรถโดยเด็ดขาด ตลอดจนกำหนดให้ติดเลขหมายโทรศัพท์ของรองอธิการบดีฝ่ายบริหารทั่วไปไว้ในรถทุกคัน เพื่อให้ผู้ใช้บริการร้องเรียนได้โดยพลัน ประกาศนี้ให้ใช้บังคับทันที

วันที่ 29 ธันวาคม 2553 สภานักศึกษามหาวิทยาลัยธรรมศาสตร์ก็ออก "แถลงการณ์สภานักศึกษามหาวิทยาลัยธรรมศาสตร์ (ฉบับที่ 1) กรณีอุบัติเหตุบนดอนเมืองโทลล์เวย์เมื่อ 27 ธันวาคม 2553 ลงวันที่ 29 ธันวาคม 2553" เนื้อใหญ่ใจความ เป็นการแสดงความเสียใจต่อผู้ประสบเหตุ, เรียกร้องให้อรชร เทพหัสดิน ณ อยุธยา แสดงความรับผิดชอบ ตลอดจน เรียกร้องให้เจ้าพนักงานตำรวจมีความกล้าหาญ ไม่เกรงกลัวอิทธิพล และเป็นกลาง

บ่ายวันนั้น อภิสิทธิ์ เวชชาชีวะ นายกรัฐมนตรี ให้สัมภาษณ์ว่าเกี่ยวกับประเด็นที่สัมคมออนไลน์วิพากษ์วิจารณ์ถึงการปฏิบัติหน้าที่ของเจ้าพนักงานตำรวจในคดีนี้ว่า "...ไม่มีใครอยู่เหนือกฎหมาย ไม่มีใครสิทธิพิเศษ ก็ต้องมีการติดตามคดีอย่างเต็มที่ ส่วนการบังคับใช้กฎหมาย เพราะคนขับที่เป็นต้นเหตุอายุแค่ 16 ปีนั้น...นี่แหละคือสิ่งที่เราพยายามอย่างมากขณะนี้ คือ หนึ่ง การเคารพกฎหมาย สอง ความไม่ประมาท อันนี้เป็นจุดอ่อนมาโดยตลอด และ สาม เราจะต้องเข้มงวดกวดขันมากขึ้น" และกรรมาธิการการตำรวจ สภาผู้แทนราษฎร มีหนังสือเรียกเจ้าพนักงานตำรวจที่เกี่ยวข้องให้เข้าชี้แจงเกี่ยวกับประเด็นเดียวกัน ในวันที่ 5 มกราคม 2554

วันที่ 30 ธันวาคม 2553 องค์การนักศึกษามหาวิทยาลัยธรรมศาสตร์ได้จัดตั้ง "กลุ่มเฝ้าระวังอุบัติเหตุของมหาวิทยาลัยธรรมศาสตร์" เพื่อจับตาความปลอดภัยของชาวมหาวิทยาลัยธรรมศาสตร์ ในโอกาสเดียวกัน สมคิด เลิศไพฑูรย์ อธิการบดีมหาวิทยาลัยธรรมศาสตร์ แถลงว่า

> "...ที่มีหลายฝ่ายเกรง ว่าผู้กระทำผิดจะรอดจากคดีนี้ เนื่องจากเป็นผู้เยาว์ และนามสกุลดังนั้น เรื่องนี้ไม่ต้องเป็นห่วง เพราะทางมหาวิทยาลัยธรรมศาสตร์ได้ตั้งทีมนักกฎหมายที่ดีที่สุด ของมหาวิทยาลัยไปดูแล ประกอบด้วย รองศาสตราจารย์ ณรงค์ ใจหาญ ผู้อำนวยการศูนย์นิติศาสตร์ มหาวิทยาลัยธรรมศาสตร์, ผู้ช่วยศาสตราจารย์ ดร.ปกป้อง ศรีสนิท ผู้ช่วยอธิการบดีฝ่ายการนักศึกษา รวมทั้งทนายความจากศูนย์นิติศาสตร์ มหาวิทยาลัยธรรมศาสตร์ สามคน และนิติกรจากสำนักนิติการ มหาวิทยาลัยธรรมศาสตร์ อีกสองคน ไปช่วยดูแลคดี โดยที่ญาติ ๆ ของผู้ที่เสียชีวิตและได้รับบาดเจ็บไม่ต้องจ้างทนายความเองทั้งคดีแพ่งและ คดีอาญา..."
> 
> 

พลตำรวจเอกวิเชียร พจน์โพศรี ผู้บัญชาการตำรวจแห่งชาติ ก็ได้กำชับพันตำรวจโทฉัตรชัย เอี่ยมอ่อง เจ้าของคดี ให้ตรงไปตรงมา และขอให้สังคมมั่นใจว่าคดีจะไม่เงียบหาย อนึ่ง พีระพันธุ์ สาลีรัฐวิภาค รัฐมนตรีว่าการกระทรวงยุติธรรม ยังสั่งให้พันตำรวจโทชัยวิณ เสมาทอง ผู้อำนวยการสำนักงานคณะกรรมการป้องกันและปราบปรามการทุจริตในภาครัฐ, พันตำรวจโทวันนพ สมจินตนากุล ผู้อำนวยการสำนักงานป้องกันและปราบปรามการทุจริตในภาครัฐ 5 สำนักงานคณะกรรมการป้องกันและปราบปรามการทุจริตในภาครัฐ และพันตำรวจโทพงศพร พราหมณ์เสน่ห์ ผู้อำนวยการสืบสวนและสะกดรอย กรมสอบสวนคดีพิเศษ เข้าติดตามการทำงานของพันตำรวจโทฉัตรชัย เอี่ยมอ่อง อย่างใกล้ชิดด้วย

ในช่วงเดียวกัน กรมการขนส่งทางบก กระทรวงคมนาคม เปิดเผยว่า มีดำริจะออกกฎกระทรวงบังคับให้ผู้โดยสารรถตู้และรถประจำทางสาธารณะทั่วประเทศต้องคาดเข็มนิรภัยทุกคน ขณะที่ ปิยะพันธ์ จัมปาสุต ประธานคณะกรรมการองค์การขนส่งมวลชนกรุงเทพ ขอให้กระทรวงคมนาคมทบทวนให้ดี เกรงว่าในกรณีที่เพลิงไหม้ ผู้โดยสารอาจตายคารถ เพราะปลดเข็มขัดไม่ทัน เขาเห็นว่า ควรที่จะส่งเสริมให้ประชาชนใช้รถใช้ถนนอย่างปลอดภัย มากกว่าคอยออกกฎระเบียบ

รัฐยังได้อำนวยพิธีศพของผู้ตายบางคนด้วย อาทิ วันที่ 2 มกราคม 2554 เวลา 16:00 นาฬิกา อิสสระ สมชัย รัฐมนตรีว่าการกระทรวงการพัฒนาสังคมและความมั่นคงของมนุษย์ เป็นประธานพิธีศพของสุดาวี นิลวรรณ ณ วัดสุปัฏนารามวรวิหาร อำเภอเมืองอุบลราชธานี จังหวัดอุบลราชธานี มีข้าราชการชั้นผู้ใหญ่และประชาชนร่วมงานคับคั่ง เวลาเดียวกันนั้น สุเทพ โกมลภมร ผู้ว่าราชการจังหวัดราชบุรี เป็นประธานในพิธีพระราชทานเพลิงศพของศาสตรา เช้าเที่ยง ณ วัดเกาะนัมมทาปทวลัญชาราม อำเภอเมืองราชบุรี จังหวัดราชบุรี และในเวลาไล่เลี่ยกัน ทวีศักดิ์ กออนันต์ตกูล ผู้อำนวยการสำนักงานพัฒนาและวิทยาศาสตร์และเทคโนโลยีแห่งชาติ ก็เป็นประธานพิธีพระราชทานเพลิงศพของอุกฤษฏ์ รัตนโฉมศรี ณ วัดบางพระราชวรวิหาร ตำบลบางพระ อำเภอศรีราชา จังหวัดชลบุรี

### การตอบสนองจากครอบครัวเทพหัสดิน ณ อยุธยา

นับแต่เกิดเหตุเป็นต้นมา อรชร เทพหัสดิน ณ อยุธยา และครอบครัวยังคงเก็บตัวเงียบ ในขณะที่ฝ่ายผู้เสียหายในอุบัติครั้งนี้ต่างเรียกร้องให้อรชร เทพหัสดิน ณ อยุธยา แสดงความรับผิดชอบบ้าง อาทิ สะโอด ซิมกระโทก บิดาของจันจิรา ซิมกระโทก ผู้ตาย ว่า "...อยากให้เจ้าหน้าที่ ตำรวจทำคดีอย่างตรงไปตรงมา...และอยากให้คู่กรณีออกมาแสดงความรับผิดชอบบ้าง ให้มีน้ำใจต่อกันบ้าง สำหรับตอนนี้ ยังไม่มีใครออกมารับผิดชอบหรือให้ความช่วยเหลืออะไรเลย" ขณะที่ปิยะวรรณ ซิมกระโทก มารดาของจันจิรา ซิมกระโทก ว่า "...ตั้งแต่เกิดเหตุจนถึงขณะนี้ ยังไม่มีใครออกมาแสดงความรับผิดชอบ ไม่ใช่เรียกร้องเรื่องเงิน แต่ให้คนที่เกี่ยวข้องออกมารับผิดชอบบ้าง แค่แสดงความเสียใจก็ยังดี แต่ถึงตอนนี้ยังไม่มีใครทำอะไรเลย"

กระทั่งวันที่ 30 ธันวาคม 2553 ลัดดาวัลย์ เทพหัสดิน ณ อยุธยา มารดาของอรชร เทพหัสดิน ณ อยุธยา แถลงว่า ที่ไม่ได้แสดงความรับผิดชอบตั้งแต่แรกเริ่มนั้น เพราะต้องการให้กระแสของอารมณ์ในสังคมคลี่คลายลงเสียก่อน และยืนยันว่าจะไม่หนีไปไหน เธอยังกล่าวด้วยว่า "...ลูกสาวยอมรับว่าขับรถเร็ว เพราะจะรีบเอารถไปคืนเพื่อน รถไม่ใช่ของเรา ดิฉันไม่เคยอนุญาตให้ลูกขับรถไปข้างนอกแบบนั้น...ลูกสาวผิดแน่ที่อายุสิบเจ็ดไม่มีบัตร [ใบอนุญาตขับขี่รถยนต์] แพรวารีบกดบีบี [แบล็กเบอร์รี] บอกเพื่อนว่ารถชน และถามเรื่องประกันของรถคันนี้ ไม่ใช่มัวเล่นบีบีตามที่บางท่านเข้าใจ...ถ้าน้องผิดจริง เราก็ยินดีให้น้องเข้ากระบวนการทุกอย่าง"

พันเอกรัฐชัย เทพหัสดิน ณ อยุธยา บิดาของอรชร เทพหัสดิน ณ อยุธยา กล่าวเสริมว่า "...กระแสในโซเชียลเน็ตเวิร์คที่กล่าวว่าลูกสาวเส้นใหญ่ หรือมีการปิดสื่อ ไม่โกรธที่จะมีใครคิดอย่างนั้น เพราะว่าใครเห็นนามสกุลของตระกูล ก็สามารถคิดได้ทั้งนั้น แต่ไม่เคยมีพฤติกรรมเอาเปรียบประชาชน เพราะตั้งแต่เข้ารับราชการกระทั่งลาออก ทำหน้าที่ของตัวเองอย่างดี ไม่เคยเล่นเส้นสายหรือทุจริตแต่อย่างใด..." ค่ำวันเดียวกัน ครอบครัวเทพหัสดินมีหนังสือแสดงความเสียใจต่อเหตุการณ์ที่เกิดขึ้น และอวยพรปีใหม่ตบท้าย ครั้นวันถัดมา อรชร เทพหัสดิน ณ อยุธยา ให้สัมภาษณ์ว่า จำไม่ได้ว่าวันเกิดเหตุขับรถด้วยความเร็วเท่าไร ทว่า ในคำสัมภาษณ์ช่วงหลังปรากฏถ้อยคำว่า "...ถ้าหนูไม่ขับเร็วในวันนั้น เหตุการณ์นี้ก็คงไม่เกิดขึ้น..." อรชร เทพหัสดิน ณ อยุธยากล่าวด้วยว่า ที่ใช้แบล็กเบอร์รี ก็เพื่อแจ้งพวกพ้องให้ทราบถึงเหตุการณ์และเรียกบริษัทประกัน หาได้สนทนากับเพื่อน หรือเพิ่มเติมเนื้อหาในหน้าเฟซบุ๊กหรือทวิตเตอร์ของตน แต่ประการใดไม่ และทิ้งท้ายว่า หลังเหตุการณ์เธอจะไปบวชชี บ่ายวันเดียวกัน เธอและครอบครัว เดินทางไปเยี่ยมผู้บาดเจ็บทั้งห้าคน พร้อมให้ขนมเปี๊ยะเป็นกำนัลคนละกล่อง

วันที่ 1 มกราคม 2554 เวลา 15.00 นาฬิกา ลัดดาวัลย์ เทพหัสดิน ณ อยุธยา มารดาของอรชร เทพหัสดิน ณ อยุธยา เดินทางไปยังวัดเกาะนัมมทาปทวลัญชาราม อำเภอเมืองราชบุรี จังหวัดราชบุรี เพื่อขอขมาศพศาสตรา เช้าเที่ยง และกราบเท้าถวิล เช้าเที่ยง มารดาบุญธรรมของศาสตรา เช้าเที่ยง สามครั้ง พร้อมกล่าวขอโทษด้วยน้ำตานองหน้า และมอบเงินสามหมื่นบาทให้เป็นค่าปลงศพ ในโอกาสนี้ เธอยังแถลงว่าได้ประสานให้ความช่วยเหลือแก่ผู้ประสบเหตุทุกรายแล้ว วันที่ 2 มกราคม 2554 พันตำรวจเอกศรัญ นิลวรรณ ผู้กำกับการสถานีตำรวจภูธรเขื่องใน จังหวัดอุบลราชธานี บิดาของสุดาวดี นิลวรรณ ผู้ตาย กล่าวว่า ไม่เคยมีใครติดต่อมา และไม่สนใจว่าใครจะติดต่อมา สิ่งเดียวที่เขาสนใจคือการเรียกร้องความยุติธรรมให้แก่บุตร

วันที่ 17 กรกฎาคม 2562 หลังมีข่าวว่าผู้ใช้สื่อสังคมออนไลน์วิจารณ์ตระกูลเทพหัสดิน ณ อยุธยา พลเอก วิชญ์ เทพหัสดิน ณ อยุธยา อดีตสมาชิกสภานิติบัญญัติแห่งชาติ ขออย่าเหมารวมทั้งวงศ์ตระกูล โดยว่า "ต้นตระกูล เทพหัสดิน เป็นนามสกุลพระราชทาน และที่ผ่านมาก็มีบรรพบุรุษหลายคนที่ทำคุณงามความดีรับใช้ให้ชาติ" พร้อมว่า หากมีการพาดพิงจะฟ้องร้องตามพระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2550

การเยียวยาความเสียหาย
---------------------

  

วันที่ 29 ธันวาคม 2553 ปิยะพันธ์ จัมปาสุต ผู้อำนวยการองค์การขนส่งมวลชนกรุงเทพ ว่า "...ได้ตรวจสอบแล้วว่ารถตู้คันดังกล่าวเป็นรถตู้ของบริษัท สยามออโต้เซอร์วิส จัดทำประกันภัยไว้กับบริษัทนำสินประกันภัย ประเภท 1 ระยะเวลาประกันภัยตั้งแต่ 31 ธันวาคม 2552 ถึง 31 ธันวาคม 2553 โดยผู้เสียชีวิตจะได้รับค่าชดเชยจากบริษัทประกันภัยรายละสองแสนบาท และผู้ที่ได้รับบาดเจ็บจะได้รับค่ารักษาพยาบาลก่อนไม่เกินหนึ่งแสนบาท..." วันถัดมา จันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย แถลงว่า เงินดังกล่าวเป็นเพียงเบื้องต้น และบริษัทประกันภัยได้เริ่มจ่ายให้แก่ทายาทผู้เสียชีวิตและผู้บาดเจ็บแล้ว

ในโอกาสเดียวกัน บริษัทนำสินประกันภัย ว่า เงินทั้งนี้ บริษัทประกันจ่ายให้แก่ผู้ประสบเหตุ โดยไม่คำนึงว่าฝ่ายใดถูกฝ่ายใดผิด แม้เมื่อคดีถึงที่สุดแล้วจะปรากฏว่าฝ่ายรถตู้ผิด ก็จะรับผิดชอบชดใช้ค่าสินไหมทดแทนเพิ่มเติมอีกไม่เกินจำนวนหนึ่งล้านบาทให้แก่ผู้ตายแต่ละคน และไม่เกินหนึ่งแสนห้าหมื่นบาทให้แก่ผู้บาดเจ็บ แต่ถ้าฝ่ายรถตู้ถูก บริษัทจะเรียกค่าสินไหมทดแทนจากอรชร เทพหัสดิน ณ อยุธยา ให้

นอกจากนี้ สมคิด เลิศไพฑูรย์ อธิการบดีมหาวิทยาลัยธรรมศาสตร์ แถลงว่า มหาวิทยาลัยจะจ่ายเงินช่วยเหลือแก่อาจารย์ที่เสียชีวิตเป็นเงินหนึ่งแสนหกหมื่นบาทจากการประกันอุบัติเหตุกลุ่ม และอีกสามแสนบาทจากการเป็นสมาชิกสหกรณ์ธรรมศาสตร์ รวมเป็นเงินสี่แสนหกหมื่นบาทต่อคน ส่วนนักศึกษาที่เสียชีวิต จะได้รับเงินหนึ่งแสนหกหมื่นบาทจากการประกันอุบัติเหตุ และอีกราวสองหมื่นถึงสามหมื่นบาทจากกองทุนของมหาวิทยาลัย รวมเป็นเงินราวหนึ่งแสนแปดหมื่นถึงหนึ่งแสนเก้าหมื่นบาทต่อคน เย็นวันเดียวกันนั้น ปริญญา เทวานฤมิตรกุล รองอธิการบดีมหาวิทยาลัยธรรมศาสตร์ ได้มอบเงินช่วยเหลือของมหาวิทยาลัยให้แก่ครอบครัวของจันจิรา ซิมกระโทก ผู้เสียชีวิต จำนวนแปดหมื่นบาท เป็นค่ารักษาพยาบาลและค่าปลงศพ และจะให้เงินสามแสนหนึ่งหมื่นบาทอีกภายหลัง

เชิงอรรถ
--------

1. 1 2 3 4 5 6 7 8 9 10 11 12 13 14 15 16 17  เดลินิวส์; 2553, 28 ธันวาคม : ออนไลน์.
2. 1 2 3 4  มติชนออนไลน์; 2553, 30 ธันวาคม (""ญาติ-เพื่อน" ร่วมรับศพ "น.ศ.ธรรมศาสตร์" เหยื่อเก๋งซิ่งรายล่าสุด มธ.มอบเงิน-จัดทีม กม.ช่วยเหลือด้านคดี") : ออนไลน์.
3. 1 2 3  ผู้จัดการออนไลน์; 2553, 31 ธันวาคม (""วัยรุ่นซีวิค" เปิดปากรับผิดประมาทจนก่ออุบัติเหตุ ปฏิเสธเล่นบีบี-โพสต์ FB ระบุอายุ 17 ปี") : ออนไลน์.
4. ↑  Tha Nation; 2010, 28 December : Online.
5. ↑  Bangkok Post; 2010, 28 December ("Eight killed in latest van horror") : Online.
6. 1 2 3 4 5 6  ไทยรัฐ; 2553, 30 ธันวาคม ("ออกหมายเรียก สาวซิ่งซีวิค เหยื่อตายเพิ่ม 1") : ออนไลน์.
7. ↑  มติชนออนไลน์; 2553, 29 ธันวาคม ("โซเชียลเน็ตเวิร์กโพสท์วิจารณ์"น.ส.เอ" กระหน่ำทะลุแสน") : ออนไลน์.
8. 1 2  บ้านเมือง; 2553, 30 ธันวาคม : ออนไลน์.
9. 1 2  "ญาติเหยื่อทวงความเป็นธรรม แห่ติด #แพรวา9ศพ พุ่งอันดับ 1 เทรนทวิตเตอร์". Workpoint News. คลังข้อมูลเก่าเก็บจากแหล่งเดิมเมื่อ 2019-07-18. สืบค้นเมื่อ 2019-07-18.
10. ↑  "ย้อนคดีดังแพรวา สู่บทสรุป 9 ปี กับวันนี้ที่ต้องชดใช้". *Tnews*. 2019-08-06.
11. 1 2  ข่าวสด; 2553, 28 ธันวาคม : ออนไลน์.
12. ↑  โพสต์ทูเดย์; 2553, 28 ธันวาคม : ออนไลน์.
13. 1 2 3 4  ไทยรัฐ; 2553, 28 ธันวาคม ("เก๋งแข่งนรกเสยท้ายรถตู้ 8 ศพ เละร่วงจากโทลล์เวย์") : ออนไลน์.
14. 1 2 3 4 5 6 7 8 9 10  ทรูไลฟ์นิวส์รีพอร์ต; 2553, 28 ธันวาคม : ออนไลน์.
15. 1 2 3 4 5 6 7 8 9 10 11  ผู้จัดการออนไลน์; 2553, 28 ธันวาคม ("ภาพฟ้องเก๋งซิ่งสะบัดชนรถตู้ก่อนคร่า 8 ศพ!") : ออนไลน์.
16. ↑  มติชนออนไลน์; 2553, 27 ธันวาคม : ออนไลน์.
17. 1 2 3 4  สำนักข่าวไทย; 2553, 28 ธันวาคม ("อาการผู้บาดเจ็บรถตู้ตกทางด่วนสาหัส 1 คน อีก 6 คน พ้นขีดอันตราย") : ออนไลน์.
18. ↑  สำนักข่าวไทย; 2553, 28 ธันวาคม ("อุบัติเหตุรถตู้ตกทางด่วนทำให้เสียนักวิทยาศาสตร์ถึง 3 คน") : ออนไลน์.
19. 1 2 3 4 5 6  Tha Nation; 2010, 30 December ("What went wrong?") : Online.
20. ↑  ย้อนอ่านบันทึกเศร้า ‘พ่อเหยื่อน.ร.ทุนปริญญาเอก’ คดีแพรวา​
21. 1 2 3 4 5 6 7 8 9  Tha Nation; 2010, 30 December ("Sedan driver to face several charges") : Online.
22. 1 2 3
23. 1 2 3 4 5  ไทยรัฐ; 2554; 2 มกราคม : ออนไลน์.
24. 1 2  ผู้จัดการออนไลน์; 2553, 28 ธันวาคม ("ซีวิคซิ่งชนรถตู้บนด่วน "โทลล์เวย์" ผู้โดยสารร่วงลงมาตาย 8 ศพ เจ็บอีก 7") : ออนไลน์.
25. 1 2  The Nation; 2010, 29 December ("Driver of sedan was a 16-year-old girl.") : Online.
26. 1 2 3 4 5  ผู้จัดการออนไลน์; 2553, 29 ธันวาคม : ออนไลน์.
27. ↑  ผู้จัดการออนไลน์; 2553, 28 ธันวาคม (""ณัฏฐ์" รับช็อก น้องสาวต่างแม่ต้นเหตุซิ่งเก๋งชนรถตู้ตาย 8 ศพ") : ออนไลน์.
28. ↑  เดลินิวส์; 2553, 30 ธันวาคม ("ฟันเด็กตีนผีชนรถตู้ 8 ศพ ") : ออนไลน์.
29. ↑  เนชั่นชาแนล; 2553, 28 ธันวาคม : ออนไลน์.
30. ↑  Bangkok Post; 2010, 28 December ("Relatives of van victims urged to sue") : Online.
31. ↑  ผู้จัดการออนไลน์; 2554, 1 มกราคม (""แพรวา 9 ศพ" พร้อมเข้ารับทราบข้อกล่าวหา 5 ม.ค.!") : ออนไลน์.
32. ↑  ไทยรัฐ; 2554, 2 มกราคม ("สาวตีนผีพบ ตร. ตามนัด") : ออนไลน์.
33. ↑  ทีวีไทย; 2554, 2 มกราคม : ออนไลน์.
34. ↑
35. 1 2 3  โกซิกซ์; 2553, 29 ธันวาคม : ออนไลน์.
36. ↑  พันทิพ; 2553, 28 ธันวาคม ("ขอประณามการกระทำคุณแพรวา และครอบครัว") : ออนไลน์.
37. ↑  พันทิพ; 2553, 28 ธันวาคม (ตกลงใครเป็นคนขับชนกันแน่...รถตู้โดนซีวิคชนท้าย คนตกทางด่วน ตายเกลื่อน) : ออนไลน์.
38. ↑  พันทิพ; 2553, 28 ธันวาคม ("ภาพหลังเหตุการณ์บนโทลเวย์") : ออนไลน์.
39. ↑  เฟซบุ๊ก; 2553, 29 ธันวาคม ("Chawalit รักไม่ลงคนหลอกลวง") : ออนไลน์.
40. 1 2  ไทยรัฐ; 2553, 30 ธันวาคม ("โพสต์เน็ตอัดยับ สาว 16 ชนดับ 9 ศพ") : ออนไลน์.
41. 1 2 3  มติชนออนไลน์; 2553, 29 ธันวาคม ("จากอุบัติเหตุสะเทือนใจบน "ดอนเมือง โทลล์เวย์" ถึงหลากหลายปฏิกิริยาสนองกลับใน "เฟซบุ๊ก"") : ออนไลน์.
42. ↑  ดรามา-แอดดิกต์; 2553, 28 ธันวาคม : ออนไลน์.
43. ↑  CNN iReport; 2010, 29 December : Online.
44. ↑  ระบบฐานข้อมูลเครือญาติ ราชสกุลเทพหัสดิน ณ อยุธยา, ม.ป.ป. : ออนไลน์.
45. ↑  ไทยรัฐ; 2553, 29 ธันวาคม ("กลุ่มในเฟซบุ๊กจุดเทียนรำลึกผู้เคราะห์ร้าย ประกันจ่ายรายละ 2 แสน") : ออนไลน์.
46. ↑  กูเกิลเจาะลึกการค้นหา; 2554, 2 มกราคม : ออนไลน์.
47. 1 2  ไทยรัฐ; 2553, 29 ธันวาคม ("ชนบนโทลล์เวย์ มาร์คยัน ดำเนินคดีเต็มที่") : ออนไลน์.
48. ↑  มติชนออนไลน์; 2553, 29 ธันวาคม ("กมธ.ตำรวจสภา เรียก พนง.สอบสวนคดีซีวิคชนรถตู้แจง 5 ม.ค.") : ออนไลน์.
49. 1 2 3 4  เดลินิวส์; 2553, 30 ธันวาคม ("นศ.ธรรมศาสตร์เหยื่อซีวิคสิ้นใจ") : ออนไลน์.
50. 1 2  ไทยรัฐ; 2554, 2 มกราคม ("พ่อสะอื้นกล่าวไว้อาลัย 'น้องนุ่น' เหยื่อรถตู้") : ออนไลน์.
51. ↑  ผู้จัดการออนไลน์; 2554, 2 มกราคม : ออนไลน์.
52. ↑  ผู้จัดการออนไลน์; 2553, 30 ธันวาคม : ออนไลน์.
53. ↑  มติชนออนไลน์; 2553, 30 ธันวาคม ("เปิดใจ"พ.อ.รัฐชัย"พ่อมือขับซีวิค ยันลูกโทร.หาตัว ไม่ได้เล่นบีบี วอนสังคมให้ความเป็นธรรม") : ออนไลน์.
54. ↑  ไทยรัฐ; 2553, 30 ธันวาคม ("สกุล 'เทพหัสดิน' แพร่จดหมายเสียใจ") : ออนไลน์.
55. ↑  ผู้จัดการออนไลน์; 2553, 31 ธันวาคม ("แม่ "แพรวา" ขอขมาศพ "ดร.ศาสตรา" - กราบเท้าขออภัยแม่บุญธรรม") : ออนไลน์.
56. ↑  ผู้จัดการออนไลน์; 2554, 1 มกราคม (""แพรวา 9 ศพ" พร้อมเข้ารับทราบข้อกล่าวหา 5 ม.ค.!") : ออนไลน์.
57. ↑  "ราชสกุล"เทพหัสดิน ณ อยุธยา" ป้อง"นามสกุล"วอนสื่อ โซเชียล อย่าเหมารวม". ไทยรัฐ. สืบค้นเมื่อ 2019-07-18.
58. ↑  ไทยรัฐ; 2553, 30 ธันวาคม ("8 ศพโทลล์เวย์ สาว 16 หนีภัย") : ออนไลน์.
59. ↑  ไทยรัฐ; 2553, 31 ธันวาคม : ออนไลน์.

อ้างอิง
-------

### ภาษาไทย

* กูเกิลเจาะลึกการค้นหา. (2554, 2 มกราคม). *อรชร เทพหัสดิน* [ออนไลน์]. เข้าถึงได้จาก: <ลิงก์>. (เข้าถึงเมื่อ: 2 มกราคม 2554).
* โกซิกซ์. (2553, 29 ธันวาคม). *สื่อกระหน่ำ "อรชร เทพหัสดิน ณ อยุธยา" เล่น บีบี จริงหรือ?!.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
* ข่าวสด. (2553, 28 ธันวาคม).*สยองบนโทลล์เวย์ ผู้โดยสารร่วงตกรถตู้ ดับ 8 ศพ.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
* เฟซบุ๊ก. (2553, 29 ธันวาคม). *Chawalit รักไม่ลงคนหลอกลวง.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
* เดลินิวส์.
	+ (2553, 28 ธันวาคม). *รถตู้ฟาดกำแพงโทลล์เวย์ คนตกลงมาตาย 8 ศพ .* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 29 ธันวาคม). *เปิดคลิปชนสยองบนทางด่วนตายเกลื่อน!.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 30 ธันวาคม). *นศ.ธรรมศาสตร์เหยื่อซีวิคสิ้นใจ.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 30 ธันวาคม). *ฟันเด็กตีนผีชนรถตู้ 8 ศพ.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
* ทรูไลฟ์นิวส์รีพอร์ต. (2553, 28 ธันวาคม). *สยอง! รถเก๋งชนรถตู้ บนทางด่วนโทลล์เวย์ ผู้โดยสารกระเด็นตกลงมาตาย 8 ศพ สาหัส 7 (มีคลิป).* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
* ทีวีไทย. (2554, 2 ธันวาคม). *เผาแล้ว "ดร.เป็ด" เหยื่อรถตู้ตกทางด่วนโทลล์เวย์.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 2 ธันวาคม 2554).
* ไทยรัฐ.
	+ (2553, 28 ธันวาคม). *เก๋งแข่งนรกเสยท้ายรถตู้ 8 ศพ เละร่วงจากโทลล์เวย์.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 28 ธันวาคม). *ตกโทลล์เวย์ ดับ 8 ศพ เก๋งซิ่งชนรถตู้.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 29 ธันวาคม). '*เร็วก็ตาย ไม่เร็วตายอยู่ดี' สุดอาลัย ..จากใจโชเฟอร์รถตู้.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 29 ธันวาคม). *ชนบนโทลล์เวย์ มาร์คยัน ดำเนินคดีเต็มที่.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 29 ธันวาคม). *กลุ่มในเฟซบุ๊กจุดเทียนรำลึกผู้เคราะห์ร้าย ประกันจ่ายรายละ 2 แสน.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 30 ธันวาคม). *โพสต์เน็ตอัดยับ สาว 16 ชนดับ 9 ศพ.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 30 ธันวาคม). *ออกหมายเรียกสาวซิ่งซีวิค เหยื่อตายเพิ่ม 1.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 30 ธันวาคม). *8 ศพโทลล์เวย์ สาว 16 หนีภัย.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 31 ธันวาคม). *แจ้งข้อหา 5 ม.ค. สาว 16 ตีนผี ไม่มาออกหมาย.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2554, 2 มกราคม). *สาวตีนผีพบ ตร. ตามนัด.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 2 มกราคม).
	+ (2554, 2 มกราคม). *พ่อสะอื้นกล่าวไว้อาลัย 'น้องนุ่น' เหยื่อรถตู้.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 2 มกราคม).
	+ (2554, 25 กุมภาพันธ์). *ทีมกฎหมายอ้างสาวซีวิคไม่ได้ชนรถตู้-เผยดอดปฏิบัติธรรมในไทย.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 4 มีนาคม).
	+ (2554, 28 กุมภาพันธ์). *ตร.สั่งฟันสาวซีวิค 2 ข้อหา.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 4 มีนาคม).
	+ (2554, 1 มีนาคม). '*ทีมกม.สาวซีวิคออกแถลงฉ.2ยันอาจไม่ได้ชนแต่เสียหลัก.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 4 มีนาคม).
	+ (2554, 3 มีนาคม). '*สังคมได้โปรดฟังเราบ้าง...' เปิดหัวอกแม่ 'ลัดดาวัลย์ เทพหัสดิน ณ อยุธยา' (แม่สาวซีวิค).* [ออนไลน์]. เข้าถึงได้จาก: <ลิงก์>. (เข้าถึงเมื่อ: 4 มีนาคม).
	+ (2554, 4 มีนาคม). *อัยการนัดฟังคำสั่งคดีสาวซีวิค 24 มี.ค. .* [ออนไลน์]. เข้าถึงได้จาก: <ลิงก์>. (เข้าถึงเมื่อ: 4 มีนาคม).
* เนชั่นชาแนล. (2553, 28 ธันวาคม). *สภาทนายชี้ช่องฟ้องอาญา-แพ่งอุบัติเหตุโทลล์เวย์.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
* บ้านเมือง. (2553, 30 ธันวาคม). *เร่งเยียวยาเหยื่อรถตู้มรณะ.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
* พันทิพ.
	+ (2553, 28 ธันวาคม). *ขอประณามการกระทำคุณแพรวา และครอบครัว.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 28 ธันวาคม). *ตกลงใครเป็นคนขับชนกันแน่...รถตู้โดนซีวิคชนท้าย คนตกทางด่วน ตายเกลื่อน*. [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 28 ธันวาคม). *ภาพหลังเหตุการณ์บนโทลเวย์.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 28 ธันวาคม). *มาดูหลังภาพรถเก๋งและคนขับหลังจากเกิดเหตุการณ์ .* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
* โพสต์ทูเดย์. (2553, 28 ธันวาคม). *เก๋งชนรถตู้คนกระเด็นตกทางด่วนดับ 8*. [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
* ผู้จัดการออนไลน์.
	+ (2553, 28 ธันวาคม). *ซีวิคซิ่งชนรถตู้บนด่วน "โทลล์เวย์" ผู้โดยสารร่วงลงมาตาย 8 ศพ เจ็บอีก 7.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 28 ธันวาคม). *ภาพฟ้องเก๋งซิ่งสะบัดชนรถตู้ก่อนคร่า 8 ศพ!* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 28 ธันวาคม). *"ณัฏฐ์" รับช็อก น้องสาวต่างแม่ต้นเหตุซิ่งเก๋งชนรถตู้ตาย 8 ศพ.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 29 ธันวาคม). *"ฟอร์เวิร์ดว่อนไซเบอร์ประณาม "แพรวา" ทวงความยุติธรรมให้เหยื่อ ด้าน "ณัฏฐ์" ช็อกเตรียมย้ายรพ.น้องสาว.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 30 ธันวาคม). *"แค่น้ำใจ-เสียใจ" พ่อ-เพื่อน "น้องฝ้าย" เหยื่อตีนผีทีนเอจขอ!.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 31 ธันวาคม). *"วัยรุ่นซีวิค" เปิดปากรับผิดประมาทจนก่ออุบัติเหตุ ปฏิเสธเล่นบีบี-โพสต์ FB ระบุอายุ 17 ปี* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 31 ธันวาคม). *"แพรวา"ดอดเยี่ยมเหยื่อที่รพ.-พร้อมรับผิดชอบ แต่เตรียมปร๋อไปอเมริกา* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2554, 2 มกราคม). *ญาติสุดเศร้า พระราชทานเพลิงศพ "อุกฤษฏ์" นักวิจัยไบโอเทค เหยื่อทีนเอจตีนผี* [ออนไลน์]. เข้าถึงได้จาก: <ลิงก์>. (เข้าถึงเมื่อ: 2 มกราคม 2554).
* มติชนออนไลน์.
	+ (2553, 28 ธันวาคม). *จนท.เร่งลงมือเช็ดคราบเลือดผู้เสียชีวิตจากเหตุรถเก๋งชนรถตู้บนโทลล์เวย์ ด้านหน้า ม.เกษตร.* (ม.ป.ป.). [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 29 ธันวาคม). *จากอุบัติเหตุสะเทือนใจบน "ดอนเมือง โทลล์เวย์" ถึงหลากหลายปฏิกิริยาสนองกลับใน "เฟซบุ๊ก".* (ม.ป.ป.). [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 29 ธันวาคม). *กมธ.ตำรวจสภา เรียก พนง.สอบสวนคดีซีวิคชนรถตู้แจง 5 ม.ค..* (ม.ป.ป.). [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 30 ธันวาคม). *เปิดใจ"พ.อ.รัฐชัย"พ่อมือขับซีวิค ยันลูกโทร.หาตัว ไม่ได้เล่นบีบี วอนสังคมให้ความเป็นธรรม.* (ม.ป.ป.). [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 30 ธันวาคม). *โซเชียลเน็ตเวิร์กโพสท์วิจารณ์"น.ส.เอ" กระหน่ำทะลุแสน.* (ม.ป.ป.). [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 30 ธันวาคม). *แม่สาวซิ่งซีวิคยันให้ดำเนินคดีอย่างตรงไปตรงมา.* (ม.ป.ป.). [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 30 ธันวาคม). *"ญาติ-เพื่อน" ร่วมรับศพ "น.ศ.ธรรมศาสตร์" เหยื่อเก๋งซิ่งรายล่าสุด มธ.มอบเงิน-จัดทีม กม.ช่วยเหลือด้านคดี.* (ม.ป.ป.). [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2554, 1 มกราคม). *แม่ "แพรวา" ขอขมาศพ "ดร.ศาสตรา" - กราบเท้าขออภัยแม่บุญธรรม.* (ม.ป.ป.). [ออนไลน์]. เข้าถึงได้จาก: <ลิงก์>. (เข้าถึงเมื่อ: 2 มกราคม 2554).
	+ (2554, 1 มกราคม). *"แพรวา 9 ศพ" พร้อมเข้ารับทราบข้อกล่าวหา 5 ม.ค.!* (ม.ป.ป.). [ออนไลน์]. เข้าถึงได้จาก: <ลิงก์>. (เข้าถึงเมื่อ: 2 มกราคม 2554).
* *ระบบฐานข้อมูลเครือญาติ ราชสกุลเทพหัสดิน ณ อยุธยา.* (ม.ป.ป.). [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
* สำนักข่าวไทย.
	+ (2553, 28 ธันวาคม). *อาการผู้บาดเจ็บรถตู้ตกทางด่วนสาหัส 1 คน อีก 6 คน พ้นขีดอันตราย.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 31 ธันวาคม 2553).
	+ (2553, 28 ธันวาคม). *อุบัติเหตุรถตู้ตกทางด่วนทำให้เสียนักวิทยาศาสตร์ถึง 3 คน.* [ออนไลน์]. เข้าถึงได้จาก: <ลิงก์>. (เข้าถึงเมื่อ: 2 มกราคม 2554).

### ภาษาต่างประเทศ

* Bangkok Post.
	+ (2010, 28 December). *Eight killed in latest van horror.* [Online]. Available: <link>. (Accessed: 31 December 2010).
	+ (2010, 28 December). *Relatives of van victims urged to sue.* [Online]. Available: <link>. (Accessed: 31 December 2010).
	+ (2010, 29 December). *Slam brakes on urban vans.* [Online]. Available: <link>. (Accessed: 30 December 2010).
* CNN iReport. (2010, 29 December). *Bangkok Auto Accident Has Facebook Fanpage with 180,000 'like' in 24 hours.* [Online]. Available: <link>. (Accessed: 30 December 2010).
* The Nation.
	+ (2010, 28 December). *Eight killed in grisly tollway accident.* [Online]. Available: <link>. (Accessed: 31 December 2010).
	+ (2010, 29 December). *Driver of sedan was a 16-year-old girl.* [Online]. Available: <link>. (Accessed: 31 December 2010).
	+ (2010, 29 December). *Tragedy shatters families.* [Online]. Available: <link>. (Accessed: 31 December 2010).
	+ (2010, 30 December). *What went wrong?.* [Online]. Available: <link>. (Accessed: 31 December 2010).
	+ (2010, 30 December). *Sedan driver to face several charges.* [Online]. Available: <link>. (Accessed: 31 December 2010).